190.000 kroners elbilen Cupra Raval vises frem til september

Cupra har pakket energien, attitude og fremtidstro ned i en kompakt elbil – og snart bliver den vist frem for første gang. Under biludstillingen IAA Mobility i München til september ruller mærket nemlig den serieklare version af Cupra Raval ud på scenen. Godt nok i camouflage, men stadig med et klart budskab, loves det: Fremtidens bybil behøver hverken være kedelig eller dyr.

Den elektriske Raval lander i 2026, og startprisen bliver sandsynligvis omkring 190.000 kroner. Den bliver søsterbil til 25.000 euro elbilen ID.2 fra Volkswagen – og Skoda Epiq – og vil sandsynligvis ikke afvige meget fra dennes pris. Men Raval har det umiskendelige Cupra twist: Skarpere design, sportslig attitude og et glimt i øjet.

Den camouflerede Raval bliver vist frem den 7. september kl. 14.00 under Volkswagen Groups store medieevent – en slags generalprøve før den officielle verdenspremiere næste år. Bilen er del af koncernens såkaldte Electric Urban Car-familie og markerer et vigtigt skridt i Cupras rejse mod flere elektriske modeller til folket.

Konceptudgaven af Cupra Raval.

Navnet Raval er inspireret af det rå og pulserende kvarter i Barcelona – og det er netop den følelse, bilen skal formidle: Ung, urban og lidt uregerlig. Ikke mærkeligt, at Cupra selv omtaler den som en “rebelsk elbil”.

Den 4,03 m lange Raval bygges i et letvægtsdesign, bestående af biobaserede materialer og genbrugt plastik. Den bliver forhjulstrukken og får en 166kW stor elektrisk motor (226 hk), der kan accelerere bilen fra 0-100km/t på 6,9 sekunder. Rækkevidden bliver på flotte 440 kilometer, loves det.

Cupra fyrer op for fremtidsvisioner

Dagen efter, den 8. september kl. 19.30, løfter Cupra desuden sløret for en ny showcar, der skal illustrere, hvor mærket bevæger sig hen designmæssigt. Ifølge Cupra bliver det en futuristisk cocktail af menneske og maskine, følelse og performance. Altså lige dele elektrisk hjerte og visuelle muskler.

Derudover lancerer Cupra også Tribe Editions af modellerne Formentor, Leon, Leon Sportstourer og den kommende SUV Terramar. Specialudgaver med ekstra flair og detaljer, som kun hardcore fans vil forstå – og elske.

Og ja – vi glæder os som små børn til at se, hvad der gemmer sig under camouflagen.

190.000 kroners elbilen Cupra Raval vises frem til september